b'\n_START_ARTICLE_\nAdenska kultura\n_START_PARAGRAPH_\nAdenska kultura (1000-200 pr. n. \xc5\xa1t.) je bila kamenodobna indijanska kultura na vzhodu Severne Amerike, v pore\xc4\x8dju reke Ohio in v bli\xc5\xbeini Velikih jezer. Ta kultura je spadala v Zgodnje gozdno obdobje in je obenem najzgodnej\xc5\xa1a iz serije kultur Graditeljev gomil. Po osmih stoletjih obstoja so jo preplavili nosilci Hopewellske kulture. Kultura je dokon\xc4\x8dno zamrla okrog 100 pr. n. \xc5\xa1t, na za\xc4\x8detku Srednjega gozdnega obdobja._NEWLINE_Adeni so znani po tem, da so u\xc5\xbeivali posebno vrsto tobaka, ki je imela skoraj halucinogene u\xc4\x8dinke, in da so za\xc4\x8deli graditi masivne pogrebne gomile in nasipe v oblikah znamenj in podob, v katere so poleg umrlega polagali bogate grobne dodatke . Prve grobne gomile so Adenci pri\xc4\x8deli graditi okrog 500 pr. n. \xc5\xa1t. Bile so razli\xc4\x8dnih oblik in so imele tudi po 100 metrov premera; najbolj znana je grobna gomila Serpent Mound iz ju\xc5\xbenega Ohia, katere podobo je podobno kot pri spomenikih kulture Nazca mo\xc4\x8d videti le iz zraka, gomila Grave Creek Mound v zahodni Virginiji pa je dosegla vi\xc5\xa1ino 20 metrov . Skeletni gomilni pokop so imeli le aristokrati, navadne ljudi pa so kremirali . Prav razlika v pokopu aristokratov in obi\xc4\x8dajnih ljudi, sposobnost organiziranja javnih del za gradnjo gomil in bogati grobni dodatki ka\xc5\xbeejo, da se je v Adenski kulturi \xc5\xbee pojavila ve\xc4\x8dja socialna razslojenost. Pri Adencih je vsaka vas \xc5\xbee imela svoje obrtnike. Ob \xc5\xa1irjenju skromnega moti\xc4\x8dnega poljedelstva, utemeljenega predvsem na pridelovanju melon in bu\xc4\x8d, je lov \xc5\xa1e naprej ostajal poglavitna gospodarska dejavnost. Adenska kultura je prva znana kultura Gozdnega obdobja, ki je razvila trgovino na daljavo in ta je potekala od Velikih jezer vse do Mehi\xc5\xa1kega zaliva ._NEWLINE_Ostanki Adenske kulture ne omogo\xc4\x8dajo zanesljivega sklepanja o njeni etni\xc4\x8dni naravi. V preteklosti postavljena hipoteza o iroke\xc5\xa1kem izvoru te kulture je bila zavrnjena, ko se je pokazalo, da je imela Adenska kultura kulturne elemente, ki so Irokezom tuji, in da so se slednji oblikovali dalje na vzhodu . Ker Irokezi in Siouxi pripadajo Makro-Sioux jezikovni dru\xc5\xbeini , in ker so Siouxi neko\xc4\x8d bivali v Apala\xc4\x8dih , je mo\xc5\xbeno, da so bili nosilci te kulture, ki se je nahajala v neposredni bli\xc5\xbeini prednikov Irokezov, eni od prednikov Siouxev, vendar tega ne moremo potrditi.'